Ջրահարս փոքր

Ջրահարս փոքր (), ջրահարսազգիների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն   
Ջրային, խիտ ճյուղավորված, հաճախ կոտրատվող ցողուններով, սուզված կամ լողացող միամյա բույս է։ 0.6-0.9 մմ լայնությամբ, եզրերից՝ փոքրիշատե խոշոր, հիմքի մոտ հեռացած ատամիկներով տերևները օղակադիր են, դեղնականաչավուն տերևաթիթեղով։ Տերևապատյանները կարճ են, լայն, վերևում՝ ավելի մուգ գույնի ատամիկներով։ 4 մմ երկարությամբ, 1 մմ լայնությամբ պտուղը նստադիր է, 3-4 ողնուցանման, բարակ երկայնակի կողերով և դրանց միջև հորիզոնական բաց գույնի շերտերով։

Տարածվածություն 
Հայաստանում հանդիպում է Երևանի (Էջմիածին, Մասիս) և Ապարանի (Աղավնաձոր գյուղի մոտ Մարմարիկ գետի  ձախափնյակում) ֆլորիստիկական շրջաններում։ Ընդհանուր արեալը ընդգրկում է Արևմտյան Նախակովկասը, Արևելյան, Հարավային Անդրկովկասը և Թալիշը, Եվրոպան, Արևմտյան Սիբիրը, Փոքր, Միջին և Արևելյան Ասիան, Իրանը, Հնդկաստանը, Հյուսիսային Աֆրիկան։

Էկոլոգիա 
Աճում է ստորին և միջին լեռնային գոտում` ծովի մակարդակից 800-1700 մ բարձրությունների վրա, ջրերում։ Ծաղկում է հունիս-հուլիս ամիսներին, պտղաբերում՝ հուլիս-օգոստոսին։ Հիդրոգամ՝ ջրում փոշոտվող բույս է։

Պահպանություն 
Խոցելի տեսակ է։ 1983 թ. հայտնաբերվել է նաև Ապարանի ֆլորիստիկական շրջանում։ Տարածման շրջանի մակերեսը 5000 կմ²-ից պակաս է, բնակության շրջանի մակերեսը՝ 500 կմ²-ից պակաս։ Հայաստանի Կարմիր գրքի առաջին հրատարակության մեջ ընդգրկված էր որպես ոչնչացման սպառնալիքի ենթակա տեսակ։ CITES-ի և Բեռնի կոնվենցիաների հավելվածներում բացակայում է։

Պահպանության գործողություններ չեն իրականացվում։

Ծանոթագրություններ 

Խոցելի տեսակներ
Ջրահարսազգիներ
Ծածկասերմեր
Միամյա բույսեր
ՀՀ Կարմիր գրքում գրանցված բույսեր
Եվրոպայի բուսական աշխարհ